বিধানসভা নির্বাচনের ফের বিজেপি-র প্রতি মোহভঙ্গের কারণে বাম শিবিরে এলেন এক দল কর্মী। বিজেপি-প্রভাবিত সরকারি কর্মচারী পরিষদের সম্পাদক সঙ্কেত চক্রবর্তীর নেতৃত্বে রাজ্য সরকারের বিভিন্ন দফতর ও কয়েকটি বিশ্ববিদ্যালয় থেকে ওই সংগঠনের ১৮৪ জন কর্মী মঙ্গলবার ফরওয়ার্ড ব্লক প্রভাবিত রাজ্য স্টিয়ারিং কমিটিতে যোগ দিলেন। ফ ব-র রাজ্য দফতরে তাঁদের হাতে স্টিয়ারিং কমিটির পতাকা তুলে দেন দলের রাজ্য সম্পাদকমণ্ডলীর সদস্য নরেন চট্টোপাধ্যায় ও বিধায়ক আলি ইমরান রাম্জ (ভিক্টর)। সঙ্কেতবাবু বলেন, ‘‘যে সংগঠনে ছিলাম, সেখানে রাজ্য সরকারের বিরুদ্ধে কোনও আন্দোলন করতে গেলেই এক অদৃশ্য শক্তি এসে হাত চেপে ধরত! এ ভাবে সরকারি কর্মী সংগঠনের আন্দোলন চলতে পারে না।’’ নরেনবাবু এবং ভিক্টর জানান, সরকারি কর্মীদের মহার্ঘ ভাতা দিনের পর দিন বকেয়া রেখে রাজ্য সরকার যে কোষাগারের টাকায় মেলা-খেলায় মেতে আছে, তা নিয়ে আন্দোলন ও প্রচার চলবে। প্রসঙ্গত, এর আগে সঙ্কেতের স্ত্রী, কলকাতা পুরভোটে বিজেপি প্রার্থী দীপা চক্রবর্তীও ফ ব-য় যোগ দিয়েছেন।